Súradnice: 42°08′30″S 24°30′10″V﻿ / ﻿42,1417°S 24,5028°V﻿ / 42.1417; 24.5028

**Stara reka** (bulh. Стара река), známa aj ako **Pešterska Stara reka** (bulh. Пещерска Стара река), alebo **Pešterska reka** (bulh. Пещерска река), je západorodopská rieka v okresoch Batak, Peštera a Bracigovo v Pazardžickej oblasti a okresoch Kričim a Stambolijski v Plovdivskej oblasti v južnom Bulharsku.

Názov v hornej časti toku
-------------------------

Rieka sa v hornej časti toku nazýva **Černa reka** (bulh. Черна река), názov **Stara reka** (bulh. Стара река) získava po sútoku s riekou **Biala reka** (bulh. Бяла река) juhovýchodne od mesta Batak.

Priebeh toku
------------

Vyviera juhovýchodne od vrchu Orlovec v rodopskom podcelku Bataška planina v nadmorskej výške 1 743 m n. m.. Spočiatku rieka tečie severným až severovýchodným smerom úzkou, zalesnenou, miestami kaňonovitou dolinou cez mesto Batak až do mesta Peštera (výnimku tvorí prietok malou kotlinou Bataška kotlovina, kde sa dolina rozširuje).

Pri Peštere sa dolina rieky druhýkrát rozširuje po tom, čo vtečie do kotliny Pešterska kotlovina, neskôr sa však opäť zužuje a získava charakter prielomu počas prietoku peštersko-bracigovským úpätím Rodop. Pri dedine Biaga sa tok tretíkrát rozširuje a rieka vteká na územie kotliny Isperichovsko pole, kde od juhu a východu obteká svahy rodopských hrebeňov Besaparski ridove a neskôr vstupuje na územie Hornotráckej nížiny, kde sa pri dedine Govedare v nadmorskej výške 183 m n. m. vlieva do rieky Marica.

Prítoky
-------

* Biala reka (bulh. Бяла река) (P)
* Karlăška reka (bulh. Карлъшка река) (P)
* Srăbska reka (bulh. Сръбска река) (P)
* Dermen dere (bulh. Дермен дере) (P)
* Marčovo dere (bulh. Марчово дере) (Ľ)
* Dlăbočina (bulh. Длъбочица) (Ľ)
* Novomachlenska reka (bulh. Новомахленска река) (P)
* Pizdica (bulh. Пиздица) (P)
* Ravnogorska reka (bulh. Равногорска река) (P)
* Luda reka (bulh. Луда река) (P)

Opis
----

Rieka je dlhá 61 km a odvodňuje územie s rozlohou 350 km², čo je približne 0,66 % povodia Marice. Ide o pravý prítok rieky Marica. Najvodnatejšia je rieka počas apríla a mája. Najmenej vody v rieke tečie v priebehu septembra. Priemerný ročný prietok pri ústí rieky je približne 2,74 m³/s.

### Využitie

Časť vody na hornom toku rieky je odklonená do vodnej nádrže Batak, nižšie sa voda z rieky využíva pre vodnú elektráreň Peštera, ako aj na zavlažovanie častí Hornotráckej nížiny (kotlina Pazardžiško-Plovdivsko pole).

### Obývané miesta

Rieka preteká cez územie miest Peštera a Batak a dedín Biaga, Isperichovo, Kurtovo Konare a Novo selo.

Galéria
-------

* Stara reka v centrálnej časti mesta PešteraStara reka v centrálnej časti mesta Peštera
* Stara rekaStara reka

Referencie
----------

1. 1 2 3 4 5 6 7 8 9 10 11 12 13 14 15 16  KIRADŽIEV, Svetlin. Enciklopedičen geografski rečnik na Bălgarija. Sofia: Iztok-Zapad. 2013. 628 s. ISBN 6191521421. S. 521 – 522. (po bulharsky)
2. 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27  MIČEV Nikolaj; MICHAJLOV, Cvetko; VAPCAROV, Ivan; KIRADŽIEV, Svetlin. Geografski rečnik na Bălgarija. Sofia : Izdatelstvo "Nauka i izkuzstvo". 1980. 564 s. ISBN 9532672611. S. 470. (po bulharsky)

Iné projekty
------------

Commons
* Spolupracuj na Commons Commons ponúka multimediálne súbory na tému **Stara reka (stredný prítok Marice)**